text: 16-årig anholdt og fængslet som hovedmand i brutalt overfald
  29 januar 2017 kl. 05.50
  En 16-årig dreng fra Haderslev blev lørdag aften anholdt og søndag varetægtsfængslet sigtet for at være hovedmanden i et overfald i Haderslev på en 15-årig dreng, der blev slået og sparket af 10 jævnaldrende.
  Lørdag ved 17-tiden blev den 15-årige  lokket ind i en gyde af 10 jævnaldrende drenge, som overfaldt, slog og sparkede den 15-årige.  Han blev også slået med et jernrør og mistede kortvarigt bevidstheden.
  Overfaldet fandt sted i en gyde mellem Gravene og Nørregade i Haderslev. Den 15-årige blev også frarøvet  et mindre beløb.
  
  Mads Leervad Dammark, vagtchef, Syd- og Sønderjyllands Politi,: "Overfaldet udspringer af uoverensstemmelser, som den overfaldne og den 16-årige har haft på sociale medier"
  - Vi betragter den 16-årige  som hovedmanden bag overfaldet, der udspringer af uoverensstemmelser, som den overfaldne og den 16-årige har haft på sociale medier. De to havde aftalt at mødes for at drøfte deres konflikt - og det udviklede sig så, har den 16-årige fortalt i afhøringen af ham, siger vagtchef Mads Leervad Dammark, Syd- og Sønderjyllands Politi, søndag morgen til TV SYD. Han oplyser også, at de to drenge er danske.
  Den 16-årige blev søndag formiddag i et lukket grundlovsforhør varetægtsfængslet i fire uger.
  16-årig mand er sigtet for røveri i Haderslev lørdag eftermiddag. Han er ved lukket grundlovsforhør blevet varetægtsfængslet. #politidk
  
  